text: Lego-arvings gods ramt af brand
  13 oktober 2018 kl. 05.51
  Lego-arving Anders Kirk Johansens Agersbøl Gods blev ramt af brand fredag aften. Der er sket stor skade på bygninger, men ingen personer er kommet noget til. 
  En ladebygning på Agersbøl Gods ved Lindved i Hedensted Kommune brød i aftes i brand. Alarmen gik hos Sydøstjyllands Brandvæsen kl. 20.47. 
  Politiet meldte i aftes om store flammer og bygningsskader. Flere af de omkringliggende brandstationer blev tilkaldt, og det samme gjorde brandfolk fra Vejle. 
  Branden i længen fik dele af taget til at kollapse. Der er sket stor skade på bygninger, men ingen personer var i fare. 
  Godset ejes af Lego-arvingen Anders Kirk Johansen. Han er søn af Gunhild Kirk Johansen, der er søster til Kjeld Kirk Kristiansen. 
  Han overtog godset i 2015, men bor ikke på stedet.
  